CELEX: 62015FN0007
Language: el
Date: 2015-01-21 00:00:00
Title: Υπόθεση F-7/15: Προσφυγή-αγωγή της 21ης Ιανουαρίου 2015 — ZZ κ.λπ. κατά Επιτροπής

16.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/47
            
         Προσφυγή-αγωγή της 21ης Ιανουαρίου 2015 — ZZ κ.λπ. κατά Επιτροπής
   (Υπόθεση F-7/15)
   (2015/C 089/57)
   Γλώσσα διαδικασίας: η γαλλική
   
      Διάδικοι
   
   
      Προσφεύγοντες-ενάγοντες: ZZ κ.λπ. (εκπρόσωποι: L. Levi, A. Blot, δικηγόροι)
   
      Καθής-εναγόμενη: Επιτροπή
   
      Αντικείμενο και περιγραφή της διαφοράς
   
   Η ακύρωση των αποφάσεων με τις οποίες καθορίζονται τα δικαιώματα των προσφευγόντων-εναγόντων (στο εξής: προσφευγόντων) για την επιστροφή των ετήσιων εξόδων ταξιδίου κατ’ εφαρμογήν του άρθρου 8 του παραρτήματος VII του ΚΥΚ, όπως τροποποιήθηκε από τον κανονισμό 1023/2013 του Κοινοβουλίου και του Συμβουλίου, της 22ας Οκτωβρίου 2013, για την τροποποίηση του ΚΥΚ και του ΚΛΠ, καθώς και των αποφάσεων που θα εκδίδονται κάθε έτος από το 2015, και αίτημα να υποχρεωθεί η Επιτροπή σε επιστροφή των πραγματικών ετήσιων εξόδων ταξιδίου προς τον τόπο καταγωγής τους, υπολογιζόμενων βάσει της προπαρατεθείσας διατάξεως, όπως ίσχυε προ της ενάρξεως ισχύος της τροποποιήσεως του ΚΥΚ.
   
      Αιτήματα
   
   Οι προσφεύγοντες ζητούν από το Δικαστήριο Δημόσιας Διοίκησης
   
               —
            
            
               να ακυρώσει την απόφαση που καθορίζει τα δικαιώματα των προσφευγόντων σε ό,τι αφορά τα ετήσια ταξίδια κατ’ εφαρμογήν του άρθρου 8 του παραρτήματος VII του Κανονισμού Υπηρεσιακής Καταστάσεως των Υπαλλήλων της ΕΕ όπως ίσχυσε από 1ης Ιανουαρίου 2014, δεδομένου ότι η απόφαση αυτή γνωστοποιήθηκε το πρώτον με το εκκαθαριστικό σημείωμα των αποδοχών τους του Ιουνίου του 2014, το οποίο κοινοποιήθηκε στις 12 Ιουνίου 2014·
            
         
               —
            
            
               να ακυρώσει όλες τις λοιπές αποφάσεις που θα εκδίδονται ανά έτος από το 2015 κατ’ εφαρμογήν της ίδιας διατάξεως·
            
         
               —
            
            
               στο μέτρο που απαιτείται, να ακυρώσει την απόφαση της 15ης Οκτωβρίου 2014 περί απορρίψεως της διοικητικής τους ενστάσεως·
            
         
               —
            
            
               να υποχρεώσει την καθής-εναγόμενη (στο εξής: καθής) σε επιστροφή των ετήσιων εξόδων ταξιδίου των προσφευγόντων στον τόπο καταγωγής τους έτσι ώστε να καλύπτονται τα πραγματικά τους έξοδα, η οποία θα πραγματοποιηθεί βάσει της προπαρατεθείσας διατάξεως, όπως ίσχυε προ της ενάρξεως ισχύος του νέου ΚΥΚ του 2014, πλέον τόκων υπερημερίας υπολογιζόμενων από 12 Ιουνίου 2014 με το επιτόκιο της Ευρωπαϊκής Κεντρικής Τράπεζας για τις βασικές πράξεις χρηματοδοτήσεως που ίσχυε για την εν λόγω περίοδο, πλέον τριών μονάδων, μέχρι την ημέρα καταβολής του ως άνω οφειλόμενου ποσού·
            
         
               —
            
            
               να καταδικάσει την καθής στο σύνολο των δικαστικών εξόδων.